Morten Homann (SF), 2004-10-21:
SF er temmelig skeptisk over for dette lovforslag.
Vi kan selvfølgelig støtte de intentioner, der ligger bag det, men helt ærligt ved vi jo, at der bag det også ligger et ønske om at spare og nedskære skattekontrollen, som har gennemsyret meget af den nuværende regerings politik.
Angående digitaliseringen er det jo klart, at Told og Skat i en længere årrække simpelt hen ikke er fulgt med den tekniske udvikling på området i samme omfang som de selvstændige erhvervsdrivende.
Der findes automatiske udsøgningssystemer, som kan udtage de kontrolrelevante, og i det omfang, lovforslaget kan være med til at bringe Told og Skat up to date, er vi selvfølgelig tilfredse og vil gerne medvirke til det.
Når f.eks. alle selskaber har sendt deres selskabsregnskab til Erhvervs- og Selskabsstyrelsen, som har indlæst regnskaberne digitalt, vil det selvfølgelig være naturligt, at man ikke skal indsende regnskabet endnu en gang, men at det bare kan overføres fra Erhvervs- og Selskabsstyrelsen til skatteforvaltningen, så den enkelte virksomhed alene skal indsende selve sin skatteopgørelse.
De fleste revisorer har standardprogrammer, som kan lave den konvertering.
Det vil selvfølgelig også være naturligt, at selvangivelsens konvertering fra regnskabsmæssigt resultat til skattepligtig indkomst også kan overføres digitalt.
Det vil faktisk give lettelser for erhvervslivet og kan gøre det nemmere for skatteforvaltningen at bearbejde tallene automatisk og dermed hurtigt, let og enkelt finde frem til dem, som skal udtages til nærmere kontrol.
Desværre tror jeg ikke, at det er det, der er den egentlige intention med lovforslaget.
Jeg tror i virkeligheden, det mest er et slag i luften for at spare på skatteforvaltningen og bilde erhvervslivet ind, at de kan indsende færre tal og på den måde blive lettet for nogle opgaver.
M007.fm Page 477
Monday, November 1, 2004 10:03 AM
Hvis oplysningerne skal komprimeres til nogle få tal, som ikke er udarbejdet i forvejen, bliver der reelt tale om nyt besvær for erhvervslivet.
Indsendelse af 50 tal, der eksisterer i regnskabet i forvejen, er lettere end at opfylde kravet om at indsende 5 tal, der skal udarbejdes specielt til skatteforvaltningen, især hvis de 50 tal overføres digitalt til skatteforvaltningen eller Erhvervs- og Selskabsstyrelsen, hvor skatteforvaltningen så kan hente tallene.
Afskaffelse af underretningspligten er vi i SF også ret skeptiske over for.
Selvfølgelig skal man undgå unødigt papirnusseri, og SF har intet imod, at man sparer på portoen.
Vi er dog nogenlunde sikre på, at det er et skønmaleri, som er angivet i lovforslaget.
Mange opgørelser bliver jo alligevel uddelt til de ansatte, enten rent fysisk eller digitalt via e-mail, og derfor virker det stærkt overdrevet med de portobesparelser, der er indbygget i forslaget.
Resultatet vil selvfølgelig blive, at Told og Skat bliver pålagt yderligere besparelser, som må findes ved at skille sig af med personale eller løse opgaver ringere, end man ellers ville have gjort.
Endelig er afskaffelsen af kildeskattebøderne reelt en erkendelse af, at Told og Skats arbejdsgiverkontrol er brudt sammen.
Det er simpelt hen en sjov opfattelse af lov og orden, regeringen lægger for dagen.
Når skattemyndighederne ikke kan kontrollere, at loven bliver overholdt, og derfor selvfølgelig heller ikke får straffet nogen lovovertrædere, afskaffer man simpelt hen loven og afkriminaliserer forholdet, og det er en lidt besynderlig tankegang, som også vil gøre det vanskeligere at afsløre socialt bedrageri og sort arbejde, som Dansk Folkepartis ordfører ganske rigtigt var inde på.
Alt i alt er vi i SF temmelig skeptiske over for forslaget, og skatteministeren må under udvalgsarbejdet gøre sit yderste for at overbevise os om, at det ikke bare er endnu et skjult besparelsesforslag, som skal gøre skattekontrollen ringere.
Så skal jeg sige, at den skeptiske indstilling også findes hos Enhedslisten.